Papersnake/gushiwen huggingface dataset:
劝学
陈普（宋代）

七闽四海东南曲，自有天地惟篁竹。
无诸曾拥汉入秦，归来依篁蛮夷俗。
未央长乐不诗书，何怪天涯构板屋。
人民稀少禽兽多，云盘雾结成烜燠。
楼船横海未入境，淮南早为愁蛇蝮。
自从居股徙江淮，鸟飞千里惟溪谷。
经历两世至孙氏，始闻种杏匝庐麓。
依然未识孔圣书，徒能使虎为收谷。
异端神怪非正学，但可出野惊麋鹿。
三分南北又几年，匹士单夫无或录。
开元天宝唐欲中，阑干始见盘中蓿。
日南韶石出名公，新罗二士非碌碌。
七闽转海即洙泗，仅有令孜与思勗。
令人不忍读唐书，不胜林壑溪山辱。
天心地气信有时，二三百年渐堪目。
述古大年创发迹，义理文章相接续。
蔡襄风任獬廌司，陈烈气压龙虎伏。
介夫当仁意不让，了翁守义穷弥笃。
天开道统游杨胡，一气北来若兰馥。
了翁责沈先识程，子容闻风亦知肃。
剑龙化作李延平，道理益明仁益熟。
遂生考亭子朱子，撑拓三才开{左亻右上亡下一}育。
植立纲常鳌戴地，开发蒙昧龙衔烛。
三胡三蔡与五刘，新安建安知一族。
直卿幸作东床客，照耀乾坤两冰玉。
四书才老多有见，楚辞全甫尤能读。
正叔安卿亲闻道，稍后景元亦私淑。
礼书身后得直卿，遗经未了留杨复。
奎宿分野忽在兹，神光秀气相追随。
灯窗眉宇辙不同，金玉满堂珠万斛。
遂令四书满天下，西被东渐出九服。
方将相与作齐鲁，迩微觉忘南梳沐。
贤良文学偶未设，墙角短檠充何速。
相看一一皆凤麟，相薰渐渐随鸡鹜。
古今最重是习气，圣贤为此多颦蹙。
一落千丈不可回，坚冰都在坤初六。
诗书自古不误人，明经不但为干禄。
聪明才智万景春，家国子孙千百福。
题赵氏连理木图
袁甫（宋代）

连理呈祥炳寸丹，异斋高致佛云端。
须知念念通冥漠，不见云云说急难。
义概莫如生死际，家风要使子孙看。
城南我祖嘉名似，从此心期共不刊。
寄深甫兄弟时在颍
刘敞（宋代）

回面簿领役，终岁无一欣。思君阻晤语，坐想如古人。

百里非遐方，书疏绝相闻。亦知平生怀，未为疏数分。

昔君幸见怜，约礼博以文。今也知不及，瞠然已绝尘。

裹饭更欲驰，漭漭风雪晨。高会汝颍间，千秋愧荀陈。
梅花喜神谱 其十四 大开一十四枝
宋伯仁（宋代）

相见是非多，但旁观便了。庶无人共知，鼻孔长多少。
减字木兰花（有感）
刘辰翁（宋代）

东风似客。醉里落花南又北。客似东风。携手斜阳一笑中。

佳人怨我。不寄江南春一朵。我怨佳人。憔悴江南不似春。
奏院豫七弟挽诗
高斯得（宋代）

瑟瓒天资美，洪枢地胄华。
安恬羞善宦，孝谨克承家。
籀学耽奇古，文房好静嘉。
颜瓢空不继，原粟散无涯。
庭径长生草，山园妙识花。
公门捐造请，内典却纷拿。
留邸空陈迹，分麾付一嗟。
阶兰芳欲尽，池草句谁夸。
甚欲号森柏，其如叹系瓜。
遥将万行泪，洒向夕阳斜。
寄故姬
江陵士子（唐代）

阴云幂幂下阳台，惹著襄王更不回。五度看花空有泪，

一心如结不曾开。纤萝自合依芳树，覆水宁思返旧杯。

惆怅高丽坡底宅，春光无复下山来。
挽大总戎陈翼所先生死殉辽难六首 其五
邓云霄（明代）

败将纷纷各叛亡，哭君六月动飞霜。雄姿定入麒麟画，侠骨长垂汗竹香。

气挟奔雷还出塞，魂驱厉鬼更擒王。古来壮士生还少，肯怨啼乌吊战场。
再用前韵奉寄
吴芾（宋代）

向来虽著侍臣冠，忧国曾无一日欢。
正色立朝从古少，犯颜论事似君难。
思贤会见重相得，乐圣何妨且自宽。
回首高风谁复继，凛然名节照人寒。
昭亭山
梅尧臣（宋代）

曰山何必高，要在出云雨。
昭亭非峻峰，雄雄若蹲虎。
旱岁一来祠，霈然随沥酤。
有草牧尔牛，有薪资尔斧。
有溪出其阴，有潭在其坞。
兽则貛与貉，鱼则鲂舆鱮。
山雏水羽声，下上相杂伍。
呼名如谦恭，号叫若怒侮。
崖竹或节疏，岭松或腹腐。
巨蜂结层房，养子窟深土。
何事山中人，采以为市贾。
其容固已多，其忍吾未取。
偈颂二百零五首
释正觉（宋代）

三千世界出弹指，百亿庄严集化身。
寿域无疆同道久，河沙劫数一成春。
燕中怀古拟高达夫宋中作 其三
沈守正（明代）

我来易水上，易水至今寒。可惜田先生，不与白衣冠。

知士固不易，殉知良独难。
挽刘宗望
王庭圭（宋代）

何年来卧北山霞，犹指海边团练家。手把方书妙耕种，门高闾练独清华。

两儿驹齿日千里，万卷牙签架五车。风动松篁起萧瑟，不堪回首听悲笳。
送赵五哥秋试
韩淲（宋代）

才俊毋轻敌，精神急护持。寓乡能取友，官路必修为。

胄监秋高日，礼闱春盛时。龙蛇飞健步，好好对丹墀。
偈颂一百六十首
释宗杲（宋代）

元宵佳节同欢乐，处处感然无尽灯。
火光烁破胜热面，夜神忽患冷头疼。
悲故乡集杜诗句二首 其二
尹廷高（元代）

遭乱发尽白，凭轩涕泗流。望乡应未已，疾恶信如雠。

岁月亦已久，干戈不肯休。何时减豺虎？高枕对南楼。
子夜歌十八首 其八
晁采（唐代）

醉梦幸逢郎，无奈乌哑哑。中山如有酒，敢借千金价。
读乐天诗
张镃（宋代）

读到香山老，方无斧凿痕。
目前能转物，笔下尽逢源。
学博才兼裕，心平气自温。
随人称白俗，真是小儿言。
岁暮杂言二首 其一
柳贯（元代）

中年鞍马间，所历万里途。髀肉亦既消，梦惊还一呼。

读史窥古亦，恨时不能俱。宁知远游躅，足蹑双飞凫。

漠北松亭塞，燕南督亢图。居今采奇迹，未觉吾行迂。

岁晚重思之，天高明月孤。
次夜予宿湖南梦龄犹在别业再和前韵寄之 其一
王十朋（宋代）

家世衣冠误袭儒，年几四十尚嵚岖。营营世事何时了，乞取湖边作鉴湖。
九月十四日夜月明如昼敬想合宫竣事志喜而作
岳珂（宋代）

纤尘不动月流空，云绕昆仑想合宫。
蝉冕侍祠三事列，鸡竿赐赦九州同。
裁仪丙已尊容典，肇祀庚寅识圣功。
田野老臣察天意，夜深频起候西风。
和李清卿雪
王之望（宋代）

浩荡天花弄晓光，春风未转忽芬芳。人跻物外红尘远，境堕壶中白昼长。

风柳冷飘三月絮，寒梅幽寄一枝香。朝来暴喜家风贵，圆璧方圭满舍旁。
沁园春（寿李通判）
程必（宋代）

那用招秋，休言推暑，风自薰兮。问谁解当初，识公来处，月明碧落，旆卷青霓。千丈长松，起人生意，冻芋寒瓜空满畦。还堪怪，怪诸公衮衮，我尚凭泥。

须教一举崔嵬。算人世、功名各有梯。更何须炼鼎，玄霜绛雪，只烦煮茗，水饼冰齑。紫府多仙，招来满座，公自长生角亢齐。何曾也，有玉麟行地，老凤梧栖。
后魏时相州人作李波小妹歌疑其未备因补之
韩偓（唐代）

李波小妹字雍容，窄衣短袖蛮锦红。未解有情梦梁殿，

何曾自锦妒吴宫。难教牵引知酒味，因令怅望成春慵。

海棠花下秋千畔，背人撩鬓道匆匆。
小垂手
王称（宋代）

秦女骋妖娆，春风步翠翘。只疑花作脸，更讶柳为腰。

烛暗花钿堕，风轻罗带飘。自矜纤弱态，不羡掌中娇。
瑞鹤仙·绵绵仙种李
李俊明（元代）

绵绵仙种李。有大道家风，逍遥活计。长庚见苗裔。问如何谪在，落花浮世。曲生风味。为唤回、席上和气。被谁人说破，黄梁梦里，一场富贵。何济。不如归去，乐取闲身，登山临水。众人皆醉。笑独醒、泽畔憔悴。但从今管甚，云翻雨覆，暂教心上无事。且一杯尽後一杯，满百千岁
游仙词三十三首
王镃（宋代）

龙脑包薰满洞香，韩湘酒熟在瑶缸。
几番醉怕春云暖，闲却鲛绡紫石窗。
送赵世泽供奉
唐庚（宋代）

君岂蹶张手，是间聊自藏。儿童歌楚些，婢子诵灵光。

契分诗交密，形骸酒遣忘。方依益者友，遽理舍人装。

鸡黍他年约，山河白日长。阳关那忍听，衰老易悲伤。
忧旱词四首次周太保韵 其一
黄佐（明代）

火旻何硉兀，赪霞倏舒敛。阳崖卉渐腓，阴畛穗犹懦。

淩晨秉良耜，届午已重趼。丰殷虽有愿，藨蓘竟难展。

龟折遍沮洳，象耕失岩巘。赤子本谁责，黄尘眯予眼。

下泉良可悟，膏雨亦云远。桔槔正纾急，袯襫俄揭浅。

蹙啸起长叹，司命孰回转。
句
朱斗文（宋代）

丹楼碧阁南徐馆，疊嶂排峰北固山。
台阳腊除杂咏 其一
施琼芳（清代）

舌耕初放暇，已是卖联时。履袜新正计，工谋润笔资。
山溪夜坐 其二
周仪炜（清代）

隔岸楼台一水分，山容全写李将军。拂衣星气青如雨，出岫林光绿到云。

中夜蛩鸣金井暗，下方鹤语碧霄闻。输他花雾香尘里，银烛初残酒半醺。
朝中措（赠赵悔壑）
吴文英（宋代）

吴山相对越山青。湘水一春平。粉字情深题叶，红波香染浮萍。

朝云暮雨，玉壶尘世，金屋瑶京。晚雨西陵潮讯，沙鸥不似身轻。
送僧在己归秀州
梅尧臣（宋代）

前岁嘉兴火，僧居化劫灰。
四方持钵去，千里渡江来。
心向王城讲，缘从海客回。
水天闻唳鹤，不复有尘埃。
章怀太子靖妃挽词
沈佺期（唐代）

彤史佳声载，青宫懿范留。形将鸾镜隐，魂伴凤笙游。

送马嘶残日，新萤落晚秋。不知蒿里曙，空见陇云愁。
客旧馆
杜甫（唐代）

陈迹随人事，初秋别此亭。重来梨叶赤，依旧竹林青。

风幔何时卷，寒砧昨夜声。无由出江汉，愁绪月冥冥。
仆将有江西之役證公老师自龙溪来访仆于家 其二
周紫芝（宋代）

羸骖相逐犯风埃，行尽千岩未肯回。送我漳淮三百里，道人何止过溪来。
五日追忆往岁客途一首
黄省曾（明代）

去年端午长淮道，今年端午家乡好。异国谁开角黍杯，香楼竞折菖蒲草。

五色□盘续命文，千金宝饰女如云。追思作客胡为尔，绿树黄鹂不忍闻。
二世
刘克庄（宋代）

失国之君多咎政，兴王者作著休符。
亡秦天告由胡亥，非谓长城外有胡。
洞霄宫怀古 其一
钱一清（清代）

落日照松竹，山中风气寒。我来凭吊古，谁与共还丹。

抚掌泉心涩，舞蛟亭翠残。可怜为圃客，当日尽仙官。
重游圭峰宗密禅师精庐（一作哭卢处士）
温庭筠（唐代）

百尺青崖三尺坟，微言已绝杳难闻。戴颙今日称居士，

支遁他年识领军。暂对杉松如结社，偶同麋鹿自成群。

故山弟子空回首，葱岭唯应见宋云。
绝句四首·其一
杜甫（唐代）

堂西长笋别开门，堑北行椒却背村。
梅熟许同朱老吃，松高拟对阮生论。
寄张道洽
蒋芸（宋代）

衰柳疏松对夕阳，老来秋思倍堪伤。
已无上苑千葩秀，僅有东篱一捻黄。
细诵佳章排宿恨，旋呼村酒纵诗狂。
西风策马能过我，老圃馀蔬尚未荒。
满江红·不作三公
佚名（宋代）

不作三公，归来钓、桐庐江侧。刘文叔、眼青不改，故人头白。风节傥能关社稷，云台何必图颜色。使阿瞒、临死尚称臣，伊谁力。登钓石，初相识。鱼竿老，羊裘窄。除江山风月，更谁消得。烟雨一川双桨急，转头不忿青山隔。叹鼻端、不省利名醒，京华客。
避难西坑用瀹韵
陈著（宋代）

头秃鬓萧萧，谁知生转劳。
危心念避远，老脚失低高。
薄采义山蕨，难逢仙径桃。
如何是归日，世事日嚣嚣。
次韵和归去来集字十首 其二
李纲（宋代）

壮志已衰落，颓然成懦夫。编须休虎穴，曳尾且龟涂。

松菊犹可理，田园将欲芜。亲朋悦情话，浊酒在觞壶。
赠太仆卿君辩侄孙告省南还 其二
黄廷用（明代）

羡汝吾家千里驹，追风蹑景上云衢。调兰玉室怜同树，折柳青门惜独株。

晓渡天津回九曲，月明春水下三吴。故园芳草如相待，建礼承恩献寿图。
柳梢青 秋柳
薛时雨（清代）

絮果难圆，杨枝易老，秋又今年。少妇楼头，征人陌上，依旧缠绵。

江南红板桥边。记弱态、依依可怜。过眼繁华，惊心摇落，况更烽烟。
追挽忠襄王
刘三吾（明代）

相王檄下青齐地，七十余城一檄传。
诸葛未亡将复汉，岑彭遽死岂非天。
蛟龙泣下三秋雨，貔虎愁连万灶烟。
先志克申仇亦复，谁知今子总戎贤。
此皆学士在粤西及归楚云作，其语意感激，不忘故国，殆
亦有犁眉之志乎？
某敬采民言成六韵为安抚阁老尚书寿伏幸过目
张栻（宋代）

公今卧护足从容，岂有扁舟欲便东。
少待政成归帝所，此邦还在化钧中。
河上望永乐历历然感咏
吴雯（清代）

河势冲冰水倒回，两山寒色逼人来。乡园云树虽相望，客路心人转更哀。

倦马争投盘豆驿，饥乌空噪赫连台。劳生碌碌真何益，欲访卢敖练玉胎。
阿荦来操
杨维桢（元代）

阿荦来，阿荦来，十有一拍拍莫催。壮士卷芦叶，夜吹簸罗回。

胡霜凋折柳，边风吹落梅。龙城寒月覆如杯，阴山狐狸奉首哀。

真人作，统九垓。一拍始，天地开，五拍六拍奎斗回。

合歌金槽双椤桫，黄宫大弦声若雷。鴐鹅颈，羖䍽胎。

鲜卑齐上万寿杯，大驾岁还龙虎台。阿荦极，阿荦愁。

九九八十一春秋，黄雾迷涿丘。桃皮筚篥吹陇头，二十四弦如箜篌。

东青雕，雄纠纠，白翎雀，雌嚘嚘，鲜卑老将涕交流。

为君弄，兜勒兜，兜勒兜，将军怒发竖鋀矛，龙跳虎掷走蚩尤。
惜秋华 忆云馆赋秋海棠
张景祁（清代）

花也谁怜，竟绿章、不乞春阴相护。倚竹袖寒，西风又伤迟暮。

无端寄托篱根，剩一点、秋心难诉。知否，惯含颦、弄影满身凉露。

人意更凄楚。问绛蜡高烧，几家歌舞。独凭画阑，减却旧时娇妩。

冷落芳丛，怕尚有、红妆偷妒。心苦。斸愁苗、为移瑶圃。
喜雨
姜特立（宋代）

身居焰焰祝融堆，一夜西风卷雨来。
酷吏手中逃得活，故人别后共衔杯。
游废寺
徐敦仁（清代）

草长数丈高于人，病僧如丐出应门。金刚身坏树生腹，蝙蝠乱飞疑黄昏。

浮云盛衰爽若失，散愁惟有杯中物。醉后狂歌声如龙，吓倒门前米汁佛。
同潘丈游东平瀑
陈宓（宋代）

喧天动地作惊霆，生定中扃转更宁。
三叠飞泉凝似雾，却疑石转解过灵。
余融州生日
陈藻（宋代）

牂牁相遇说长年，一在公堂一洞天。
清远使君黄石老，西周柱史混元仙。
子肃以古风见还诗轴颇述归田之乐次韵答之
赵蕃（宋代）

春风忽满目，感叹离群居。
郊行竟何之，野蔓徒侵裾。
仰看岭头云，片段随卷舒。
悠然若有得，似我心地初。
乃愧学道晚，何时悟真如。
自兹稍鞭策，齿发及未疎。
有儿幸成丁，可以亲犁鉏。
要同商州民，穷功治山畲。
王租及时了，优游伴樵渔。
时乘少游马，或卧渊明舆。
所过辄就醉，其他焉取余。
此计傥遂心，谁能更淫书。
公诗胡为哉，指南实前车。
事贵在勇决，駸駸岁将除。
题浯溪石
皇甫湜（唐代）

次山有文章，可惋只在碎。然长于指叙，约洁有馀态。

心语适相应，出句多分外。于诸作者间，拔戟成一队。

中行虽富剧，粹美若可盖。子昂感遇佳，未若君雅裁。

退之全而神，上与千载对。李杜才海翻，高下非可概。

文与一气间，为物莫与大。先王路不荒，岂不仰吾辈。

石屏立衙衙，溪口扬素濑。我思何人知，徙倚如有待。
明日复得五字
陆游（宋代）

腰痛今朝愈，褰裳野兴长。
黄鸦号乱筱，碧蝶绕枯桑。
陂坏良畴废，村空旧路荒。
十年逢九潦，谁与问苍苍！
书路城樵舍壁
谢应芳（元代）

瀼东瀼西农亩，巷南巷北人家。白露秋香鸡黍，绿云春霭桑麻。
贺新郎（和刘潜夫韵）
陈以壮（宋代）

晓梦莺呼起。便安排、诗家厨传，酒家行李。点检花边新雨露，春在万家生齿。道官似、锦溪清驶。但便有人耕绿野，正不妨、鼓吹频来此。方觅句，且夷俟。

画桥西畔多春意。记年年、曾来几度，落花流水。行到水穷云起处，依约辋川竹里。兴未属、王孙公子。料想明年端门里，有传柑宴罢黄封醉。肯回首，万杉底。
借园杂咏 其二十一 微吟
成鹫（清代）

本欲成高咏，低吟背落花。隔樯人久立，多恐是诗家。

风细不关树，泉轻微漾沙。此情俱寂寞，馀响送流霞。
水调歌头 贺金沧洲花甲
陈栎（元代）

天遣东莱吕，丁巳瑞南州。＊侯芳裔如此，生岁媲前修。偻指六旬逾一，过眼流光两世，花甲又从头。浩气塞天地，吾道付沧洲。暮日望，排日宴，九霞流。齐眉偕老如愿，桂子播芳猷。孙禀箕张双宿，祖付诗书千卷，此外复何求。但愿延椿算，燕翼更贻谋。
石头民为庾亮歌二首 其二
佚名（魏晋）

庾公初上时，翩翩如飞鸟。庾公还扬州，白马牵流苏。
玉漏迟 和赵立之
林表民（宋代）

并湖游冶路。垂堤万柳，曲尘笼雾。草色将春，离思暗伤南浦。

旧日愔愔坊陌，尚想得、画楼窗户。成远阻。凤笺空寄，燕梁何许。

凄凉瘦损文园，记翠管联吟，玉壶通语。事逐征鸿，几度悲欢休数。

莺醉乱花深里，悄难替、愁人分诉。空院宇。东风晚来吹雨。
山水友别辞 松粉
王质（宋代）

奉劝十八公，莫入明光宫。藉尔毬端露，助我屩底风。

粉它粉，总弗近，总总松毛粪松本，松子松花香愈猛。
上学宪京江张先生
仝轨（清代）

浮云三十六年空，罔极王通涕泪中。犹忆低眉亲说与，一生快事又空同。
堪笑二首 其一
董纪（明代）

毕竟长生药不真，世间谁是百年人。贪夫务得知何意，似欲黄金铸此身。
送赵正夫使江东
孔武仲（宋代）

酌我一樽酒，送君千里行。
青天连上党，秋雁回汾并。
戍垒鞠芳草，耕夫歌太平。
庶狱须照胆，多士在提衡。
暂往喻上意，还归对承明。
无为厌朝集，寂寞恋边城。
武夷风月代券付洪子歌
湛若水（明代）

武夷风月与人同，光霁之体无彼我、无终穷。宇宙充塞，流行大彼。

风月阅人知多少，人不见风月之始终。尧舜亦在光被中，回视浮云点太空。

千古此明月，万古此清风。风来无迹，月去无踪。口不可授神可融，回也卓尔末由从。

武夷风月匪衣钵，以付洪子得其宗。得之衣钵亦无有，老拳槌碎还穹窿。

辛丑夏四月三日，甘泉居士湛若水书于胥江舟中。
西江月·几萼红搀桃径
佚名（宋代）

几萼红搀桃径，双茎翠舞蓂阶。小春霏霭瑞蓬莱。寿旦称觞青小。牛斗辉腾气概，风云壮入襟怀。年年鹤发笑颜开。西爽亭前戏彩。
与吴季重书
曹植（两汉）

植白：季重足下。前日虽因常调，得为密坐。虽燕饮弥日，其于别远会稀，犹不尽其劳绩也。若夫觞酌凌波于前，箫笳发音于后，足下鹰扬其体，凤叹虎视，谓萧曹不足俦，卫霍不足侔也。左顾右盼，谓若无人，岂非吾子壮志哉？过屠门而大嚼，虽不得肉，贵且快意。当斯之时，愿举泰山以为肉，倾东海以为酒，伐云梦之竹以为笛，斩泗滨之梓以为筝，食若填巨壑，饮若灌漏卮，其乐固难量，岂非大丈夫之乐哉？

然日不我与，曜灵急节。面有逸景之速，别有参商之阔。思欲抑六龙之首，顿羲和之辔，折若木之华，闭蒙汜之谷。天路高邈，良久无缘，怀恋反侧，如何如何？

得所来讯，文采委曲，晔若春荣，浏若清风，申咏反覆，旷若复面。其诸贤所著文章，想还所治，复申咏之也。可令熹事小吏，讽而诵之。夫文章之难，非独今也，古之君子，犹亦病诸？家有千里，骥而不珍焉？人怀盈尺，和氏无贵矣。夫君子而知音乐，古之达论，谓之通而蔽。墨翟不好伎，何为过朝歌而回车乎？足下好伎，值墨翟回车之县，想足下助我张目也。又闻足下在彼，自有佳政，夫求而不得者有之矣，未有不求而得者也。且改辙易行，非良乐之御；易民而治，非楚郑之政，愿足下勉之而已矣。

适对嘉宾，口授不悉，往来数相闻。曹植白。
句
崔暨（宋代）

居占梅仙里。
齐天乐 题潘榕皋农部归帆图
席佩兰（清代）

片帆挂起秋风急，载得一船秋思。两岸青山，数株老树，不似软思尘世。

归心何驶。把雨笠烟蓑，从容料理。笑指蒪鲈，樽前尚有故乡味。

朝衫这回换却，问沙鸥渚鹭，盟成还未。橹带云深，蓬穿月淡，清福能修如此。

中流不系。任花满长安，香难薰醉。莫又东山，重催安石起。
潞河逢梅子马时子马自楚使燕
徐熥（明代）

当年同听白门鸦，别后风烟几岁华。万里飘零逢潞水，一官牢落傍长沙。

新愁绿岸帆前柳，旧事青楼梦里花。草草离尊犹未醉，数声残角又天涯。
閒居忆昔年游西蜀 其四
陈堂（明代）

昔年游蜀梦，此日遂初身。绛灌人何在，巢由自结邻。

门堪罗鸟雀，酒可漉纶巾。回首风尘迹，甘为卧隐沦。
十五日看梅花上雪销已尽 其一
虞俦（宋代）

问讯春风笑语温，轩眉花柳自村村。月娥不肯空归去，先为梅花洗睡昏。
戏咏陈氏女剪綵花二绝句 其一 拒霜
杨万里（宋代）

染露金风里，宜霜玉水滨。莫嫌开最晚，元自不争春。
浪淘沙 寄竹君姊
许淑慧（清代）

江北蓼花秋。天自悠悠。一生离恨几时休。听到夜深更漏转，点点生愁。

云影向东流。月上邗篝。何时同泛菊花舟。说尽相思千万语，才下心头。
夜行船（章甥婚席间作）
葛立方（宋代）

百尺雕堂悬蜀绣。珠帘外、玉阑琼甃。调鼎名家，吹箫贤胄，新卜凤皇佳繇。

银叶添香香满袖。满金杯、寿君芳酒。喜动蟾宫，祥生态帐，应在细君归后。
感事 其二
朱槔（宋代）

山川非晋土，悲泣效楚囚。一语强自慰，凄迷望神州。

刺史下荆水，司农来石头。土园管夷吾，过计非私忧。
小雨四首 其四
刘敞（宋代）

春城频过雨，一望一增新。欲晓云成锦，初晴草似茵。

和声散喧鸟，芳意属游人。向晚车马息，东风吹暗尘。
庆飨老典
蔡国琳（清代）

典隆飨老第三回，南国齐擎献寿杯。节帅醲恩周蔀屋，海筹乐寿庆春台。

郦泉碧酿延龄菊，仙界香薰别苑梅。自是太平全盛日，郁葱佳气满蓬莱。
送黄通之郧乡
欧阳修（宋代）

君子贵从俗，小官能养贤。
无惭折腰吏，勉食落头鲜。
困有亨之理，穷当志益坚。
惟宜少近祸，亲发况皤然。
任夫人挽词
许景衡（宋代）

荣养方南国，安舆更北辕。从容对孙子，闻问及平反。

无复承颜乐，犹馀在耳言。会看坟上柏，千尺倚高原。
赠嗣直弟颂十首
黄庭坚（宋代）

向上关捩子，未曾说似人。
困来一觉睡，妙绝更通神。
赋得铁马鞭
戎昱（唐代）

成器虽因匠，怀刚本自天。为怜持寸节，长拟静三边。

未入英髦用，空存铁石坚。希君剖腹取，还解抱龙泉。
追和东坡雨中睡熟至晚
王之道（宋代）

春睡酣带酒，晚食美当肉。
细观东坡诗，万事贵精熟。
一阴七十东，雨意犹未足。
山云开复合，檐溜断还续。
东邻娇痴儿，索饭恣啼哭。
惊回梦中蝶，重把君诗读。
崇因钦老赞
李之仪（宋代）

真如会中，相见了也。崇因堂上，因甚出来。一滴曹溪，初无二味。

大冶精金，岂有他色。虽然画得分明，要须重新注出。

十二面相忽然开，不是僧繇谁得会。
相和歌辞。子夜四时歌四首。春歌
陆龟蒙（唐代）

山连翠羽屏，草接烟华席。望尽南飞燕，佳人断信息。
惠上人房宴别
权德舆（唐代）

方袍相引到龙华，支策开襟路不赊。法味已同香积会，

礼容疑在少施家。逸民羽客期皆至，疏竹青苔景半斜。

究竟相依何处好，匡山古社足烟霞。
和武相公中秋锦楼玩月得苍字（时为西川观察判官）
张正一（唐代）

高秋今夜月，皓色正苍苍。远水澄如练，孤鸿迥带霜。

旅人方积思，繁宿稍沉光。朱槛叨陪赏，尤宜清漏长。
和敬禅师茶偈 其二
郑清之（宋代）

睡蛇缠绕黑甜时，棒喝全提落钝机。管取一瓯先着到，三更日出有谁知。
次使长劝农喜晴韵
萧立之（宋代）

日日巡檐听雨声，春郊忽为使车晴。醉翁之意不在酒，造物于人亦有情。

天日开明吾道泰，诗书谈笑孽囚惊。吟成自对春风笑，却恐高琼意未平。
又口占小诗五首
李壁（宋代）

归传匆匆一过家，驿亭回首见梅花。
绝知天汉朝宗近，去去方乘犯斗槎。
和罗思武作子房孔明二诗见赠 其二
王庭圭（宋代）

三雄战争海水赤，欲揽英豪扶紫极。南阳唤起卧龙人，至今草木生颜色。
宿华顶玉井楼 其二
李攀龙（明代）

不寐芙蓉冷，幽栖薜荔惊。灵胡秋赑屃，毛女夜妖精。

暗穴龙蛇秋，深林虎豹耕。星连棋石布，雨共洗盆倾。

霜绝千寻锁，风邀五舌笙。岂因临帝座，呼吸变阴晴。
长安晚秋
赵嘏（唐代）

云雾凄清拂曙流，汉家宫阙动高秋。
残星几点雁横塞，长笛一声人倚楼。
紫艳半开篱菊静，红衣落尽渚莲愁。
鲈鱼正美不归去，空戴南冠学楚囚。
菩萨蛮 杨花
杜漪兰（清代）

飞绵糁径无消息。因风管领东南陌。小谢正无聊。漫天作雪飘。

疏帘愁未捲。浪迹萍踪远。舞怯舞池塘。萍浮总渺茫。
庆文公八十会口号
司马光（宋代）

元勋茂德古无伦，海内高间第一人。
台席已酬调鼎志，磻溪还一钓鱼身。
师臣首冠三旌贵，岁历行开九十新。
愿过期颐跻上寿，飞觞四十有余春。
成都运司西园亭诗·水阁
许将（宋代）

飞阁出方池，修竹见空莽。
低临花坞近，平觉春波长。
返景澄余晖，夕阴带浮爽。
从容观鱼乐，不减游濠上。
夜归华川因寄幕府
苏广文（唐代）

山村寥落野人稀，竹里衡门掩翠微。溪路夜随明月入，

亭皋春伴白云归。嵇康懒慢仍耽酒，范蠡逋逃又拂衣。

汀畔数鸥闲不起，只应知我已忘机。
妙香堂
郑敦芳（宋代）

山势巍巍千万重，来游仍觉思无穷。峰峦合匝溪如断，岩谷回旋径忽通。

石屋凄凉飞瀑布，竹窗虚寂洒香风。开轩无限峥嵘景，尽日閒观属远公。
寄寿高仰峰先生 其三
严嵩（明代）

昔奉秋堂宴，今歌云海篇。追趋怀杖履，瞻望礼星躔。

台傍重门近，洲分碧水连。秫田新报熟，歌醉入丰年。
潮阳县东山张许庙辞
刘应雄（元代）

天将完节付二公，捍蔽江淮婴孤墉。四百馀战挫贼锋，谁知际孤阳九穷。

生为人英殁愈雄，桓圭丹舄膺王封。地无南北锡福同，吏民蒇祀端厥躬。

赵公精诚与神通，植僵起废新斯宫。巍峨双庙等山崇，镌珉勒石纪丰功。
五月水边柳
崔护（唐代）

结根挺涯涘，垂影覆清浅。
睡脸寒未开，懒腰晴更软。
摇空条已寒，拂水带方展。
似醉烟景凝，如愁月露泫。
丝长鱼误恐，枝弱禽惊践。
长别几多情，含春任攀搴。
赠徐季子
苏伯衡（明代）

百金不惜市栀鞭，两耳不解听朱弦。
人情如此亦何以，我每见之独慨然。
夫君怀宝起浙右，掉鞅观光来日边。
夙学人言破万卷，新制我喜窥几编。
金茎玉露足秋爽，林花涧草争春妍。
纷纷牛毛岂不多，振振麟角尔固专。
摛藻词垣翻舍置，采芹乡泮仍留连。
所好者竽鼓者瑟，犹枘以方凿以圆。
陈平丰姿若冠玉，郦生辩口如河悬。
礼意殷勤日三接，华贯扬历岁九迁。
由来利钝系遭遇，未必愚智殊天渊。
乐育菁莪亦已重，况乃桑梓敢不虔。
去国不赋北门什，还家径上东吴船。
大材小试吾窃叹，冷官不厌子乃贤。
謇予阅世倏四十，守官太学垂五年。
包羞待问成倚席，毕景兀坐寒无毡。
勋业空期蚁附骥，俯仰却笑夔蛉蚿。
彼哉浮荣勿复道，归欤乐事言难宣。
会稽云门最幽绝，鉴湖剡水交漪涟。
玄猿啸呼山近屋，白鸟明灭江吞天。
云间往往得灵药，月下时时闻采莲。
多暇应为曲水会，乘闲便作东山眠。
村翁溪友总爱客，蕨芽莼菜不计钱。
酒酣更斫银丝帟，章就还洒蝉翼笺。
并游只许铁冠子，同载应怀玉局仙。
愿言留榻以相待，一曲拟乞君王前。
送沈保叔国谕试艺右庠
蒲寿宬（宋代）

读书读心不读迹，以言易言竟何益。
射弓射志不射箭，以何假何何足羡。
因蹄得兔蹄安用，以虎视石虎则中。
设科取艺良已拘，分毫得失如摴蒲。
微官况复多绳墨，千里思驰困羁勒。
生女嫁属他人屋，生男不出出许国。
堂堂八尺无创瘢，如斗金印栀蜡颜。
一条秋水持赠君，腰间愿看生风云。
君不见唐家将相娄师德，也曾应诏红抹额。
挝钟饮酒皆儿嬉，握拳透爪真男儿。
春花零落
边元鼎（金朝）

春花零落雁秋悲，已过流年二十期。有舌能忘坐鞯辱，无金莫怪下机迟。

世情冷热虽予问，人事升沈未汝知。何日上方容请剑，会乘风雨断鲸鲵。
过湖
俞桂（宋代）

舟移别岸水纹开，日暖风香正落梅。
山色蒙蒙横画轴，白鸥飞处带诗来。
寄王清之
华岳（宋代）

封书汉上寄清之，却恐清之汉上归。
千里谩怀明月共，寸心常伴白云飞。
湘妃有泪能斑竹，周士无心恋采薇。
安得一缄飞海峤，与兄联辔上淮淝。
徐戢斋父母重修青云桥路喜而有赋二首 其二
陈恭尹（清代）

昔贤经始迹堪寻，架石为桥继自今。驷马翱翔酬壮志，一泓清彻照冰心。

湖堤竟擅香山号，棠树长留召伯阴。胜事千秋能有几，为公披写作新吟。
资福训童行颂 其四
释怀深（宋代）

出家言行要相应，战战长如履薄冰。虽是未除须与发，直教去就便如僧。
一寸金·富贵又争人我
佚名（宋代）

富贵又争人我，贫穷更待如何。有缘有分是非多。无福无灾无有。教他一任奢侈，箪瓢也是存活。劝君休要苦张罗。大限临头怎躲。
题杨补之红梅图
宋光宗（宋代）

去年枝上见红芳，约备红葩傅浅妆。
今日这中足颜色，可能无意谢东皇。
题猿石手卷二首
陆文圭（元代）

空山暮雨，枯木晓霜。
此处闻声，若为断肠。
即事二首 其二
葛胜仲（宋代）

巷转柔桑陌，门依绿柳桥。因人嫌碌碌，拔俗自超超。

嫩碧半篙涨，残红一眼飘。卑栖有微分，斥鴳得逍遥。
塞下曲
陈去疾（唐代）

春至金河雪似花，萧条玉塞但胡沙。

晓来重上关城望，惟见惊尘不见家。
句 其二
赵顼（宋代）

燕翼功参九，安荣世历三。轩辉虽掩北，风教自存南。
秋日登阙塞
文彦博（宋代）

鞅掌公庭暇，登临阙塞秋。清谈不废务，远望略消忧。

二室榄前见，长伊天际流。僧归下樵径，客去上渔舟。

返照明金刹，飞泉响石楼。放怀真趣得，纵目滞情休。

像列三龛密，波翻入节稠。怅然高世意，不减冶城游。
二十一日治园成季过
韩淲（宋代）

满地霜风吹晓色，荒寒犹有菊枝香。不知篱外舆篮入，正尔亭前扫叶忙。

急取绳床坐夫密，旋寻酒盏引而长。老怀老眼老谁语，閒处閒人閒自伤。
岁初视篆呈潘公寅长
严嵩（明代）

涤篆池冰暖，开堂雪树青。春光动八极，休气协三灵。

北阙垂恩露，南宫聚德星。同志欣寮寀，摅忠报帝庭。
舟中遣怀效吴音兼寄方孟旋 其四
李之世（明代）

长日冲波不断流，滔滔送尽几行舟。柳条有意垂青眼，江水无情浪白头。

浮海鸱夷称范蠡，漆园蝴蝶是庄周。尘劳传悟三生幻，取醉聊为汗漫游。
山居二十咏 其十三 双鱼
洪适（宋代）

犀角透鱼龙，石肌蕴星斗。亦有无情花，枝头鱼贯柳。
送曹大夫归家
韩维（宋代）

飞尽杨花见绿阴，飘然轻盖返家林。
野堂泥落归双燕，纹簟风清戏一禽。
秀麦柔桑皆有望，高轩华衮久无心。
知君自得闲中乐，早寄新诗别后吟。
题乌程簿厅浮玉亭七首
袁说友（宋代）

误把新题涴彩梁，我书元不是中郎。
亭前若解真浮玉，成我蒹葭倚玉堂。
乌台松
吴献（明代）

将何壮故国，台石一株松。不改长春色，时留千岁容。

朝开丹日荫，夜傍素娥封。潭入虬枝影，游人惊是龙。
知人吟
邵雍（宋代）

事到急时观态度，人于危处露肝脾。
深心厚貌平时可，慎勿便言容易知。
杂诗二十二首 其十七
刘敞（宋代）

蛟龙蟠深泥，鱼龟颇同调。变化且何有，蝘蜓亦可笑。

煌煌千金珠，百仞閟其耀。风雷在所遇，隐显始独妙。

屈身天地间，微物安得料。
赠孙次山
周必大（宋代）

南涧有奇松，岁晚郁青苍。
北陇有寒梅，同傲雪与霜。
实大华更荣，二美乃相望。
我从采樵归，闻此百步香。
不辞践荒秽，所欣识孤芳。
可玩不可折，折枝亦何伤。
但恐入市门，羞薄时世妆。
少须子含酸，且复成其章。
味宜调鼎食，材可中虹梁。
知音不难逢，会当贡明光。
绛都春·侵寻妙景
长筌子（金朝）

侵寻妙景。看赤城秀稔，芝田千顷。物外闲闲，乐真情，搜佳兴。扁舟载月烟蓑冷。酒醒时、临流清咏。一声羌管，三幅晓风，洒然幽胜。徽音慢弹谁听。似野鹤腾空，生涯萍梗。放旷乾坤，与江湖，丝纶整。锦鳞钓得成馀庆。便归来、玄都驰骋。杖挑春色，逍遥太虚仙境。
自君之出矣五言二首·其一
宗臣（明代）

自君之出矣，消息阻风烟。
桂岭花频落，榆关月自圆。
霞标
弘历（清代）

云窗揽镜中，月宇驻依空。得趣真无比，澄观复不穷。

屏山遥拱北，带水俯临东。孙绰天台赋，我心先获同。
东园晴步二首
杨万里（宋代）

金沙绕架卧春风，节节新条出嫩丛。
一色匀排绿瓶子，忽然半缕漏深红。
早发剡中石城寺
赵嘏（唐代）

暂息劳生树色间，平明机虑又相关。
吟辞宿处烟霞去，心负秋来水石闲。
竹户半开钟未绝，松枝静霁鹤初还。
明朝一倍堪惆怅，回首尘中见此山。
偶至溪岸时当寒食书节物呈同行
李处权（宋代）

风作山云断复飘，沙平竹日影萧萧。
柔桑始叶蚕争出，浅水无萧鹭独翘。
白发寻春悲去国，朱门赐火望行朝。
游从此地多君子，乘兴来过不待招。
善利阁次伯仁所题赵子良画四首
裘万顷（宋代）

扁舟两渔翁，清唱发日暮。
安得如鸱夷，相与五湖去。
马诗二十三首·其十八
李贺（唐代）

伯乐向前看，旋毛在腹间。
只今掊白草，何日蓦青山？
对镜
白居易（唐代）

三分鬓发二分丝，晓镜秋容相对时。去作忙官应太老，

退为闲叟未全迟。静中得味何须道，稳处安身更莫疑。

若使至今黄绮在，闻吾此语亦分司。
朝阳穿破衲赞
释了惠（宋代）

一衲横肩遮百丑，破处冷风吹不透。
待伊穿缐要重联，金乌已在西山后。
简赵紫芝
葛天民（宋代）

紫芝虽漫仕，五字已专城。
清坐有仙骨，苦吟无宦情。
囊因诗句重，分与酒杯轻。
所好煎茶外，烧香过一生。
与衍源叔讳绍唐字宗扬
郑学醇（明代）

杨居寂寞盎无酒，问奇此客仍空手。鸣蜩嘒嘒午阴凉，谁能并坐空搔首。

囊钱不肯向邻沽，试就西堂问有无。欣然惠我盈樽绿，披襟命酌情偏娱。

酒酣客散意逾好，吟对落花閒不扫。佳语由来属惠连，何必池塘梦春草。
用子文韵呈李参议彦泽 其一
员兴宗（宋代）

行殿青冥天尽头，草间祇解老伊周。中吴谁命虎牙将，重赵几成牛后羞。

君去忘家勿忘国，我悲非剑亦非缑。动容乞予功名地，不作西南斗样州。
临江仙 其三 再为愚山题就亭
丁澎（清代）

亭子临江江在望，江花江鸟江城。春江花月几多情。

醉吟真吏城，不籍浣花名。雨过千峰如黛洗，凭阑迸出葱青。

空濛一片画难成。就中浑不解，因以命吾亭。
和州送人归复郢
刘长卿（唐代）

因家汉水曲，相送掩柴扉。故郢生秋草，寒江澹落晖。

绿林行客少，赤壁住人稀。独过浔阳去，潮归人不归。
猗猗堂下竹
孔武仲（宋代）

猗猗堂下竹，我来初萌芽。
生意甚蹇薄，才能出泥沙。
狂霖一夕甚，霹雳连轰车。
回首未几日，其成何速耶。
修然数尺高，秀色蔚以佳。
余阴过盆池，喜跃见鱼鲑。
乃知地道敏，不待岁月赊。
念彼远游子，联翩入京华。
势利勇奔趋，被服争豪奢。
外虽逐喜好，顾盼相陵夸。
中乃昏智识，有损无增加。
曾竹之不如，徙比草木花。
经风已簸落，枯槁良可嗟。
而我方涉世，浩渺无津涯。
因竹亦自悟，慨歌窗日斜。
题梅山云悦楼
罗永之（宋代）

曾读杨诗识懒云，只今云悦即云孙。
龙无怒色常归匣，鹤有懽云独守门。
春态乐寻吟客伴，心闲喜共野人言。
要知出岫晴方好，楼外蒙蒙烟雨昏。
新秦郡松树歌
王维（唐代）

青青山上松，数里不见今更逢。不见君，心相忆，

此心向君君应识。为君颜色高且闲，亭亭迥出浮云间。
署中独酌先后共得十首颇有白家门风不足存也 其十
王世贞（明代）

方床细簟少尘埃，午倦抛书蝶使催。蕉影瞢腾勾暂住，竹声敲戛唤仍回。

主盟风月应谁让，领略江湖未有才。看尽落花无一事，自支铛足煮新醅。
木哀十首 其九
李江（明代）

山空月冷雨飘零，到老姻缘一息停。连理枝头花寂寂，舞鸾镜里影冥冥。

杜鹃啼处魂何在，蝴蝶飞时梦不醒。愁杀人生不如愿，山空月冷雨飘零。
适意
王安石（宋代）

一灯相伴十余年，旧事陈言知几编。
到了不如无累後，困来颠倒枕书眠。
好事近
陆游（宋代）

混迹寄人间，夜夜画楼银烛。谁见五云丹灶，养黄芽初熟。

春风归从紫皇游，东海宴旸谷。进罢碧桃花赋，赐玉尘千斛。
挽崔舍人 其一
李处全（宋代）

雅望高簪履，昌言动冕旒。五花方判事，万户合封侯。

未换黄金带，俄成白玉楼。匆匆大槐国，起灭等浮沤。
次韵司封使君和程给中越来溪三章
朱长文（宋代）

万舸连云载水犀，旌旗倒影蔽长堤。
谁知数岁干戈后，不是吴溪是越溪。
寄家
黎贞（明代）

蓟云朔雪映征衣，夜夜故园入梦思。书剑飘零浑未定，今年犹见雁南飞。
咏灯花同侯十一
韩愈（唐代）

今夕知何夕，花然锦帐中。自能当雪暖，那肯待春红。

黄里排金粟，钗头缀玉虫。更烦将喜事，来报主人公。
袭生初度与郭子坤集开元寺饯许右史
李攀龙（明代）

论交三十载，此地重寻盟。夏腊高初度，人天恋远行。

青莲澄笔彩，白马识经声。曾是春山夜，谈禅对友生。
石夫人
王十朋（宋代）

亭亭独立望天津，四畔无家石作邻。螺髻不梳千载晓，蛾眉空扫万年春。

雪为铅粉凭风传，霞作胭脂仗日匀。莫道岩前无宝鉴，一轮明月照夫人。
题张兵备仲明楝庄卷时张将致政
苏葵（明代）

公植楝成蹊，我栽梅荫篱。楝根苦如荼，梅子酸若醯。

酸味我不厌，苦节公恒持。握手论物态，意趣真同归。

甬东十亩园，屋旁千尺枝。百卉既寂寥，始放花纷披。

严风战扶疏，朔雪淩葳蕤。后殿不自矜，中凉托谁知。

甘瓜藉地力，甜李凭露滋。苦楝与酸梅，恶土曾何辞。

所以酽酸子，能赋楝庄诗。诗成共抚掌，笑罢各天涯。
黄鹤谣寄吴季谦侍郎时季谦自德安入城予适以使事在鄂
岳珂（宋代）

卢山白鹤归来双，缟衣素袂玄为裳。翅如车轮夜横江，风声曾为淮淝羌。

戛然长鸣下柴桑，芝田啄粒遥相望。何人网罗倏高张，上决云汉旁八荒。

一随鹏鹍惊远翔，低头不肯谋稻粱。一罹罝弋沮泽旁，局身筠笼翅摧藏。

鹦鹉洲畔葭苇乡，水云苍苍江茫茫。九皋欲闻声不扬，回顾鸥鹭羞颜行。

忽闻缑笙度宫商，红尘俯视有底忙。矶头刷羽今正黄，欲搥此楼呼酒狂。
游南岳
王超（明代）

南岳禅宫林木稠，肩舆此日试追游。山僧漫见客来喜，啼鸟不知春去愁。

封禅碑残苔藓合，洗肠池在石泉幽。此行未尽登临兴，又逐归云度岭头。
孟秋七日邀从兄廿五宣义四弟五侄同饮锦园即
喻良能（宋代）

湖水林风清复清，买肴置酒七峰亭。
直须待得玉钩挂，要看牵牛织女星。
食荔枝 其三
王十朋（宋代）

诗史堂前种几时，轻红曾入少陵诗。殊方竞续樱桃献，万树争先尔独迟。
寄阎静斋徐容斋二学士
牟巘（宋代）

斯人宗工国司命，容斋有容静斋静。海涵岳峙俱伟人，心同道同不同姓。

向来先后持玉节，共仰福星在吴分。一公归领集仙班，一公继登六鳌禁。

大名本是宰相职，高搴书帷地步峻。导密亦是翰林长，快埽槐厅消息紧。

天教两翁转鸿钧，赤子到头合苏醒。东南秀士颇不乏，当年著意极搜引。

而今造化况在手，想见姓名犹见省。石生已起有温生，我爱莫助德怲怲。

苦为百草忧春雨，坐待风霜发苕颖。
绝句二首
张耒（宋代）

翠润园林草木长，春归积雨满芳塘。
更无一点殷红色，叶底青梅已可尝。
和竹元珍寒食次韵
孔武仲（宋代）

羁旅看春色，清明客帝乡。
花开禁苑密，柳嫋御沟长。
玉勒无余地，细车有剩香。
尘埃不可久，归梦楚山傍。
闻寺中晓鼓
刘学箕（宋代）

灵鼍一鼓振潮音，征梦迢遥枕畔闻。
语断频伽天正晓，送风吹散满天云。
和方叔载留别
吴芾（宋代）

临别殷勤赠我诗，一披何喜得如之。
怪来笔下能高妙，元是胸中自崛奇。
长怅顷时才一面，方欣今岁殿双眉。
明年莫负论文约，要向新元副所期。
樱桃花下叹白发
白居易（唐代）

逐处花皆好，随年貌自衰。红樱满眼日，白发半头时。

倚树无言久，攀条欲放迟。临风两堪叹，如雪复如丝。
和圣俞农具诗十五首其三耕牛
王安石（宋代）

朝耕草茫茫，暮耕水潏潏。
朝耕及露下，暮耕连月出。
自无一毛利，主有千箱实。
睆彼天上星，空名岂余匹。
寄奎章学士济南李溉之 其二
萨都剌（元代）

笑掷金龟上酒船，不须图像在凌烟。碧罗衫色乌纱帽，便是开元李谪仙。
夜坐
楼钥（宋代）

晚凉徐步出柴扃，万变浮云在窈冥。
浓似铁山擎缺月，薄於春絮透疎星。
正欣夜久沉天籁，尤喜空明郁帝青。
雨气未平龙欲动，电光前后射中庭。
采石遇顺风
袁说友（宋代）

我观挽强弓，去镞不可止。
弓力小有尽，所至亦无几。
又观鸿鹄飞，冲霄势难已。
天高羽翼倦，俄复知还矣。
何止我行舟，雄风东北起。
危樯张横幅，波涛涌前水。
青山掠窗户，白浪送舟尾。
快哉一帆速，何止万牛比。
飞蓬偶颭滟，稚子且忧喜。
众曰无彼惧，天借此风只。
鸣钲十数还，瞬目三百里。
嗟我出修门，江浙半经履。
轻舟纵壑便，未见捷如此。
颇闻顺逆势，殆似倚伏理。
逆境当反视，顺亦无自侈。
今朝进固锐，明日去还弛。
迟速本何常，付之造物耳。
送三八弟归九江
王遂（宋代）

江公与二敏，同葬敷山阴。
下有虎豹藏，上有猩鼯吟。
颇闻梁柱姿，时受斤斧侵。
展转不成寐，令人若为心。
感知一首酬李㤅伯先生
王继谷（清代）

乘槎欲访三神山，蓬莱咫尺风引还。炼石五色亦何有，谁信娲皇补天手。

山林钟鼎两不成，何如独坐援孤琴。醉折幽兰弹古调，空山寂寞无知音。

昨者别兄偶弄指，天风海涛入焦尾。余音袅袅千里闻，谁识天涯有钟子。

先生当世推经神，主持坛坫三十春。忽听巴音和白雪，喜舞奚翅登龙门。

中散许传《广陵散》，一洗俗耳筝琶新。瓦釜雷鸣奚足论，得一知己死何恨。

一弹再鼓忘形骸，孤月寥天印方寸。
兵事十首 其九 传烽
郭之奇（明代）

极目平安火，乡云白似红。朔风悲立马，南雪滞征鸿。

燐野荒寒日，腥川恣渴虹。天涯微宦客，愁坐似羁笼。
安邑董心推作舜陵四辨诗见示属和因感记传所载事地可疑者并类及之云 其二
郭为观（清代）

南巡至岳有明徵，远涉炎荒何所凭。九嶷连绵七百里，苍茫底处是虞陵。
夜寒
郑獬（宋代）

阑干徙倚未能眠，云破初开碧玉天。
满地雪花寒不扫，恨无明月对婵娟。
喜闻秦蜀捷音同说岩赋
李天馥（清代）

鸟道艰难阻碧鸡，孤城一片陇云低。绿林初保黄花谷，赤帜遥连白马氐。

空壁雄风频逐北，护军声价又安西。霓旌光启蚕丛路，从此长鲸詟水犀。
孙传师密学挽辞 其一
释道潜（宋代）

淮海衣冠盛，门阑占一时。朝廷矜棣萼，人物得熊罴。

暂倚轩裳贵，还随舟壑移。新阡埋玉树，黄雾惨馀悲。
出朝赋归来好 其一
徐经孙（宋代）

归来好，篱下菊花应未老。晚香犹可荐清樽，渊明醉后和衣倒。
再用韵呈仲钦元顺
张孝祥（宋代）

今时朱仲钦，文字有奇气。潜幽睹天奥，隽永得古味。

袖手阅世纷，虚心馀乐地。那持瘴野节，不从羽林骑。

埋轮吾宗英，补衮五色雉。去年对延英，御坐再三起。

忧民甚己溺，稽古乃心醉。天衢行日月，发轫从此始。

会当纪鸿业，我笔墨先泚。相期并徵诏，禁殿直清邃。

尚忆此追游，班中语相谓。我怀江湖去，初服反芰制。

闲边静成趣，岐路险多畏。此事属两君，它年傥终惠。

长篇起予病，妙语充法施。调高和难工，初学惭纸费。

郊原春无数，风日极清美。已遣具方舟，重游更须记。
心老得法天柱修静能道黄龙会中诸耆旧及他宗
张嵲（宋代）

口如布谷本无语，身似虚空何所还。
观音岩迥出云雨，好住幽窗望小山。
癸巳小至
艾性夫（元代）

舌在贫何害，脾清瘦不妨。
天心半夜子，道脉一分阳。
山色春秋老，梅花天地香。
半炉煨芋火，意味颇悠长。
方丘乐歌 其九
郊庙朝会歌辞（宋代）

因地方丘，济济多仪。乐成八变，灵祇格思。荐馀彻豆，神贶昭垂。

亿万斯年，永祐丕基。
往年宿瓜步梦中得小诗录示民师
苏轼（宋代）

吴塞蒹葭空碧海，隋宫杨柳只金堤。
春风自恨无情水，吹得东流竟日西。
与黎道士小饮偶言及曾文清公慨然有感
陆游（宋代）

临川税驾忽数月，嗜睡爱闲常闭门。
君诗始惬病僧意，吾道难为俗人言。
秋雨凄凄黄叶寺，春风酣酣绿树村。
曾公九原不可作，一樽破涕诵招魂。
余杭界早发
郑起（宋代）

早发促程期，篮舆带月低。
山中如白书，斗下渡清溪。
群动霜初薄，四邻鸡未啼。
惟闻兵递舖，星急过淮西。
谒金门
彭元逊（宋代）

春一点。透得酥温玉软。唇晕睡花连袖染。嫣花惊绝艳。

日暮飞花扑脸。翠被夜寒波飐。梦断锦茵成堕靥。宫廊微月转。
次李参政晚春湖上口占十绝
洪咨夔（宋代）

近山气候易凉温，云为阴晴半吐吞。
草木趋新千万态，芸芸何者是归根。
风雨
何景明（明代）

西郊秋日暮，雨细更风斜。应为重阳近，来催菊著花。
挽费洁堂
马廷鸾（宋代）

共事咸淳帝，俱生嘉定年。
江湖正寥阔，梁楚忽姻连。
不作武担掾，翻成葛水仙。
岂忘渠剑阁，来闭此荒阡。
过客谈梁彭州之政不容口闻为虚额所困欲引去予愿其少留以福千里辄寄恶诗
王十朋（宋代）

籍甚吾年友，彭州誉正驰。那因困虚额，遽欲丐真祠。

勿谓徒劳耳，终须日教之。家传治称最，自有九重知。
临江仙（和子安）
王以宁（宋代）

眼看西园红与紫，年来几度芳菲。吾生四十渐知非。只思青箬笠，江上雨霏霏。

饮酒但知寻夏季，不须远慕安期。丹成仙去是何时。龟藏何必学，春日正迟迟。
人间
蔡槃（宋代）

充尽人间事，西风掩竹门。
无人争碧嶂，有鹤伴黄昏。
扫石移云影，浇花润月痕。
何须叹牢落，知我有乾坤。
题危中书所藏和靖墨迹
林弼（明代）

旧书迢遰谢相过，何日重来共晤歌。笼鹤不飞茅屋静，西湖十里月明多。
栖霞寺云居室
权德舆（唐代）

一径萦纡至此穷，山僧盥漱白云中。

闲吟定后更何事，石上松枝常有风。
离里良别寺僧则师
刘崧（元代）

羁旅谙空寂，高秋感去留。谁能弃妻子，世已换王侯。

故里肠朝断，荒山血夜流。敢违桑下戒，誓作海东游。
偈
释本（宋代）

五峰家风，南北西东。
要用便用，以橛钉空。
减字木兰花
石孝友（宋代）

角声催晓。斗帐美人初梦觉。黛浅妆残。清瘦花枝不奈寒。

匆匆睡起。冷落余香栖翠被。何处阳台。雨散云收犹未来。
望江南（五）
王琪（宋代）

江南草，如种复如描。深映落花莺舌乱，绿迷南浦客魂销。日日斗青袍。风欲转，柔态不胜娇。远翠天涯经夜雨，冷痕沙上带昏潮。谁梦与兰苕。
樗老
顾清（明代）

君不见麝憎脐、鸡恶尾，又不见豹患皮、象患齿。苏张戮辱韩白菹，全神乃在支离子。

东吴杨翁太古民，妙诀早受南华君。尽将智巧付时辈，甘与樗栎同轮囷。

阖闾城西云水阔，南北舟航日阗噎。春花秋月闭门看，八十年来几兴灭。

泥龟曳尾宁诧神，沟断庙尊俱失真。万牛回首歌孔柏，少陵岂是知心人。

樗日老，翁日健，尘海桑田几回变。人道孙枝却不如，前年选入明光殿。
旵山
林淳（宋代）

昔来因梼雨，祝旱却重游。洞里龙何在，山前水自流。

黄杨厄闰岁，白菊殿残秋。正好看云起，朱帘莫下钩。
次王元吉咏梅
高鹏飞（宋代）

约略阳和动琯灰，南枝已冠百花魁。莫教陇驿携春去，且向罗浮唤梦回。

玉骨风标自仙种，铁肠赋咏谩多才。只应剩结青青子，调鼎功夫看后来。
摄事十三首
佚名（隋代）

鼎俎既陈，豆笾既设。
金石在庭，工师就列。
备物有严，著诚致洁。
孝配文庙，礼以雍徹。
西江月
杜安道（宋代）

晓镜初妆玉粉，轻风暗递幽香。间随月影到寒塘。忘却人间天上。

雪意空惊春意，孤芳已断年芳。从教驿使为伊忙。乞个寿阳宫样。
西楼寄情
朱淑真（宋代）

静看飞蝇触晓窗，宿酲未醒卷梳妆。强调朱粉西楼上，愁里春山画不长。
高唐赋
宋玉（先秦）

昔者楚襄王与宋玉游于云梦之台，望高之观，其上独有云气，崪兮直上，忽兮改容，须臾之间，变化无穷。王问玉曰：“此何气也？”玉对曰：“所谓朝云者也。”王曰：“何谓朝云？”玉曰：“昔者先王尝游高唐，怠而昼寝，梦见一妇人曰：‘妾，巫山之女也。为高唐之客。闻君游高唐，愿荐枕席。’王因幸之。去而辞曰：‘妾在巫山之阳，高丘之阻，旦为朝云，暮为行雨。朝朝辞暮，阳台之下。’旦朝视之，如言。故为立庙，号曰朝云。”王曰：“朝云始出，状若何也？”玉对曰：“其始楚也，㬣兮若松榯；其少进也，晰兮若姣姬，扬衭鄣日，而望所思。忽兮改容，偈兮若驾驷马，建羽旗。湫兮如风，凄兮如雨。风止雨霁，云无所处。”王曰：“寡人方今可以游乎？”玉曰：“可。”王曰：“其何如矣？”玉曰：“高矣显矣，临望远矣。广矣普矣，万物祖矣。上属于天，下见于渊，珍怪奇伟，不可称论。”王曰：“试为寡人赋之！”玉曰：“唯唯！”

惟高唐之大体兮，殊无物类之可仪比。巫山赫其无畴兮，道互折而曾累。登巉巗而下望兮，临大阺之稸水。遇天雨之新霁兮，观百谷之俱集。濞汹汹其无声兮，溃淡淡而并入。滂洋洋而四施兮，蓊湛湛而弗上。长风至而波起兮，若丽山之孤亩。势薄岸而相击兮，隘交引而却会。崪中怒而特高兮，若浮海而望碣石。砾磥磥而相摩兮，巆震天之礚礚。巨石溺溺之瀺灂兮，沫潼潼而高厉，水澹澹而盘纡兮，洪波淫淫之溶㵝。奔扬踊而相击兮，云兴声之霈霈。猛兽惊而跳骇兮，妄奔走而驰迈。虎豹豺兕，失气恐喙；雕鹗鹰鹞，飞扬伏窜。股战胁息，安敢妄挚。于是水虫尽暴，乘渚之阳，鼋鼍鱣鮪，交积纵横。振鳞奋翼，蜲蜲蜿蜿。

中阪遥望，玄木冬荣，煌煌荧荧，夺人目精。爛兮若列星，曾不可殚形。榛林郁盛，葩华覆盖；双椅垂房，纠枝还会。徙靡澹淡，随波闇蔼；东西施翼，猗狔丰沛。绿叶紫裹，丹茎白蒂。纤条悲鸣；声似竽籁；清浊相和，五变四会。感心动耳，回肠伤气；孤子寡妇，寒心酸鼻。长吏隳官，贤士失志；愁思无已，叹息垂泪。

登高远望，使人心瘁；盘岸巑岏，裖陈磑磑。磐石险峻，倾崎崖颓。巌岖参差，纵横相追。陬互横啎，背穴偃蹠。交加累积，重叠增益。状若砾柱，杂巫山下；仰视山巅，肃何千千。炫燿虹蜺，俯视峥嵘，窐寥窈冥，不见其底，虚闻松声。倾岸洋洋，立而熊经，久而不去，足尽汗出。悠悠忽忽，怊怅自失。使人心动，无故自恐。賁育之断，不能为勇。卒愕异物，不知所出。纵纵莘莘，若生于鬼，若出于神。状似走兽，或象飞禽。谲诡奇伟，不可究陈。上至观侧，地盖底平。箕踵漫衍，芳草罗生。秋兰茝蕙，江离载青。青荃射干，揭车苞并。薄草靡靡，聮延夭夭，越香掩掩；众雀嗷嗷，雌雄相失，哀鸣相号。王鴡鸝黄，正冥楚鸠。秭归思妇，垂鸡高巢。其鸣喈喈，当年遨游。更唱迭和，赴曲随流。

有方之士，羡门高谿。上成郁林，公乐聚榖。进纯牺，祷琁室。醮诸神，礼太一。传祝已具，言辞已毕。王乃乘玉舆，驷仓螭，垂旒旌；旆合谐。紬大絃而雅声流，冽风过而增悲哀。于是调讴，惏悷惨凄，胁息增欷。于是乃纵猎者，基趾如星，传言羽猎；衔枚无声，弓弩不发，罘䍐不倾。涉莽莽，驰苹苹。飞鸟未及起，走兽未及发。何节奄忽，蹄足灑血。举功先得，获车已实。王将欲往见，必先斋戒。差时择日，简舆玄服。建云旆，蜺为旌，翠为盖。风起云止，千里而逝。盖发蒙，往自会，思万方，忧国害，开贤圣，辅不逮，九窍通郁，精神察滞。延年益寿千万岁。
蝶恋花
徐去非（宋代）

祥景飞光衮绣。流庆崑台，自是神仙胄。谁遣阳和放春透。化工重入丹青手。
云筝锦瑟争为寿。玉带金鱼，共愿人长久。偷取蟠桃荐芳酒，更看南极星朝斗。
贫甚戏作长句示邻曲
陆游（宋代）

百屋堆钱四壁空，人生志愿孰能同？萧条齿发难藏老，冷落杯盘可讳穷？斸笋不思鄣夏日，典衣那计御霜风。
知心幸有邻翁在，一笑相从草莽中。
次韵陈敬初答虞清二子雨中见寄绝句（六首）
钱逵（元代）

积雨孤村水满堤，杏花零乱落春泥。
草堂近在桥东路，只借丹丘处士栖。
偈
释圆（唐代）

新缝纸被烘来暖，一觉安眠到五更。
闻得上方钟鼓动，又添一日在浮生。
元夕书怀
何应龙（宋代）

去岁有灯仍有月，今年无月亦无灯。谁知此夕吟怀里，看尽寒梅一涧冰。
寒翠石
袁棠（清代）

此石不能语，前朝事丛残。清游亦陈迹，逝水无回澜。

在旁孰知状，汝著冷眼看。何当抚入图，挂壁生苍寒。
观山
赵汝谟（宋代）

朅来快阁慰吾意，更说观山传旧年。不惮笋舆穿草棘，只知野旧足林泉。

半空岚影挂檐外，一径凉飔过酒边。料得涪山为拈出，当时千尺不应然。
训蒙绝句 静二首 其一
朱熹（宋代）

心惟动与静相乘，当静之时乃动源。所以功夫先要静，动而无静体难全。
大观秋分夕月四首 其一 降神用《高安》。
郊庙朝会歌辞（宋代）

至阴之精，亏而复盈。轮高仙桂，阶应祥蓂。玉兔影孤，金茎露溢。

其驾星车，顾于兹夕。
山中词
王令（宋代）

山中兮何游，登彼山兮乐天高。
弃吾马以取步，降吾车兮足两履。
石当道兮行旁，木碍上兮下俯。
曾蹈险之非艰，聊凭高兮下顾。
何所视之乃牛，而独见之如鼠。
彼促促者出其下兮，曾其身之非伛。
吁嗟徂兮，离娄之死则已，
古之不较其为短长兮，何独计其高下。
山高兮崔嵬，山之路兮百折而千回。
趋前行而就挽，笑顾後使推之。
彼游者谁兮，何以子之车来。
书承天寺西斋壁
释德洪（宋代）

半年客食毗陵寺，颇厌尘埃污衲裙。虽有一身犹外物，且将万衲付浮云。

忽思放浪佳山水，要与顽麻散骨筋。凉夜满庭风露重，竹梢微月欲纷纷。
南楼令 题张诗舲
关锳（清代）

春水绿吴舲。江湖听雨程。二十年、梦醒银灯。又是江南梅子熟，有几点、打窗声。

残月冷如冰。愁人心上明。一丝丝、泪写吴绫。门外绿杨风正起，休念与、落花听。
次韵余樗年同文馆书事
孔武仲（宋代）

衡门咫尺限关河，此地平时匹马过。
欲把尘埃比山岳，宁辞羽翮寄罝罗。
华堂翠幕供闲燕，明月清风伴啸歌。
拟写秋容须笔力，新诗句句似阴何。
贝宫夫人
胡奎（元代）

海宫曈曈紫贝光，瑶妃叫月归龙堂。金虬蜿蜒翼两傍，手弄真珠白煌煌。

天寒北渚采瑶芳，窈窕宛若惊鸿翔。湘南老竹泣娥皇，二十五弦秋夜长。
携得秘监诗一编登舟因成二绝
张镃（宋代）

今日何曾独自来，船中相伴有诚斋。
须知不局诗编里，妙用方能处处皆。
次韵同舒天用和元侯三绝 其一
周紫芝（宋代）

舒郎人物是清流，不解蒲萄得一州。郡守无灯亦行乐，也随宾客上江楼。
宫籍监
文天祥（宋代）

军衙马足起黄埃，门掩西风梦正回。
自入燕关人世隔，隔墙忽送市声来。
谢权府惠府判辨祖相死于邸中非商贾者 其一
释居简（宋代）

局蹐复局蹐，何以昌山林。华风日遄迈，谬恐山不深。

层巢堕孤雏，一壶藐千金。苦心念茕独，霣涕翻秋淫。
隆中半榻图成感述 其四
游朴（明代）

缪从群少学驰驱，回首隆中日月疏。北阙滥分金马署，南阳空月卧龙居。

一犁芳垄烟霄外，半榻遗编梦寐余。指点丹青认幽躅，白云何处是吾庐。
风起
葛立方（宋代）

炎蒸困钳釱，虎啸漏天机。
树杪忽垂髻，榴边今污衣。
草鸣溪水立，帆饱客船飞。
更设琉璃簟，瓜茶迟落晖。
阅城壁
吴潜（宋代）

内江外海四周围，正是绸缪户牖时。北瞰登莱山不碍，东渐倭牖汛难期。

未须鹞鹢增威势，已觉狌鼯受指麾。敢谓虚名弹压得，多应一念老天知。
送契首座住雁山灵峰
释如珙（宋代）

曷送住持芝下寺，祖翁一个破砂盆。
寒酸固是难开眼，煮饭犹堪煮菜根。
禽声四首
曾几（宋代）

幽禽竟日引圆吭，脱袴催人有底忙。
不但春天无衣著，凄风冷雨绝须防。
扫花游
张炎（宋代）

烟霞万壑，记曲径幽寻，霁痕初晓。绿窗窈窕。看随花甃石，就泉通沼。几日不来，一片苍云未扫。自长啸。怅乔木荒凉，都是残照。
碧天秋浩渺。听虚籁泠泠，飞下孤峭。山空翠老。步仙风，怕有采芝人到。野色闲门，芳草不除更好。境深悄。比斜川、又清多少。
浮邱
李畅（明代）

此地堪招隐，因之纪胜游。瑶坛耀风日，琪树几春秋。

绿羽仙人盖，朱明太史楼。偶来扫云石，杯酒任夷犹。
雨中梅花
杨万里（宋代）

霜晴三日不胜佳，忽作阴霖送岁华。
客里清愁自无奈，却教和雨看梅花。
极高明楼饮散次韵二首
陶梦桂（宋代）

江练紧缠山脚白，露珠密簇草头明。
一天秋意凄凉甚，几日西风醖造成。
新月光中新雁过，暮云深处暮钟鸣。
得君吟卷呼儿读，吹竹弹丝无此声。
江上
崔华（清代）

萧瑟满江上，一雁蘋际飞。水气杂渔烟，微茫入清辉。

淡怀如高杂，生业在钓矶。大鱼饵不受，贪饵鱼不肥。

断丝弃中流，石上散发晞。
荷叶杯·一点露珠凝冷
温庭筠（唐代）

一点露珠凝冷，波影，满池塘。绿茎红艳两相乱，肠断，水风凉。
少卿送酒肴至山中
刘摰（宋代）

十里传书厚意将，珍肴醇酹寄山房。定知僧舍餍疏食，更欲云岩有酒乡。

一饭常闻淮上报，独醒徒使楚人伤。携持明日到峰顶，试揖浮丘共此觞。
阿育王寺忍辱松歌同徐司马赋即寄住山僧
姚燮（清代）

葛藤斩断挂碍了，空谷春沈天地槁。历三千载今始亡，在劫为地云寿考。

此松非松龙象驯，苍皮鍊石森铁鳞。力辞典午帝封滥，静如泰岳蟠嶙峋。

迁山移河棋一局，佛手无权陵鬼哭。颠风撼巢鹤折足，百万杶篁势穷蹙。

此树独抱金刚坚，不使彫颓改颜绿。咄嗟夷丑来海西，斧穿山壁搜玉泥。

莎烟痛绞鵩鸟啼，旷野无屋逃羊麛。戒师出定神魂悽，定力莫护贞心懠。

喃喃梵咒当薤露，一丝不绾投刮篦。空空解脱化诸相，讵肯蒙羞负谗谤？

深岩秋气潮涩枯，冷院钟声月摩荡。儿孙后起悲族刑，性命全归感天贶。

去年冒雪吾笋鞋，穷途晚饿曾乞斋。独搴云幛索灵魄，马死未葬千金骸。

真仙或有返魂术，蛰秀待发地门雷。今年使君驻行旆，为道禅衣犹委蜕。

直刚无挠自无害，撑拄乾坤能正大。流响常萦不浊泉，羞色宁争再地桧。

少年梦骑孔雀游，记见青天羽葆盖。舍利不炷元灯光，玉几萝烟褪愁黛。

读歌击节聊继声，海旭上轩长飙清。遥知阿师弄阶卉，不管人间荣辱名。
十一月十二再赴洗泉即事
程嘉燧（明代）

再约提壶坐翠微，偶缘情话逗林霏。
已烦社老持觞待，先喜家童负水归。
倒载接䍦乘好月，闻钟篮舆恋清晖。
自怜抱病支离叟，犹喜重来兴不违。
李修撰哀挽二首 其二
范浚（宋代）

公欲攀琪树，天令堕玉棺。生前纡白艾，身后跨青鸾。

令子清规在，遗书旧墨乾。英灵今已逝，千古一长叹。
画卷四虫 蠹鱼
萧立之（宋代）

生无一点烟火食，死有千年书传香。饮墨为何疑罚谪，成仙缘此信荒唐。
南乡子（九日）
葛胜仲（宋代）

拂槛晓云鲜。销暑楼危竦半天。曾是携宾当荐九，开筵。度水萦山奏管弦。

黄菊映华颠。千骑重来已六年。楼下东流当日水，依然。更对周旋旧七贤。
禅人并化主写真求赞
释正觉（宋代）

默而非缄，辨而罔谈。
须菩提慧空了了，憍尸迦华雨毵毵。
更与刹尘分手眼，何妨机用见鎚钳。
个人自得，古佛同参。
和寄从弟铎
郭钰（元代）

畏途阻绝卜支干，夕见乡书意始宽。痴腹于人深有累，惊魂从此暂相安。

弟兄相顾三人在，风雨还孤一日欢。春色故园付流水，白鸥应怪旧盟寒。
偈颂一百零一首
释慧性（宋代）

穹窿山裹老于菟，一点圆明烁太虚。
八角磨盘空裹转，寥落林泉意自殊。
超物象，绝石模，
将为胡须赤，更有赤须胡。
朝中措
赵彦端（宋代）

西城烟雾一重重。潇洒便秋风。巧妒玉人装髻，无如禁钥难通。

新声窈眇，怨传楚些，娇并吴宫。夜久三星为粲，皓娥宁为君容。
游园
张耒（宋代）

病来久不上层台，窗有蛛丝径有苔。
为报园花莫惆怅，故教太守及春来。
上元日梦王母献白玉环
丁泽（唐代）

梦中朝上日，阙下拜天颜。仿佛瞻王母，分明献玉环。

灵姿趋甲帐，悟道契玄关。似见霜姿白，如看月彩弯。

霓裳归物外，凤历晓人寰。仙圣非相远，昭昭寤寐间。
寄赵景周抚干 其一
洪咨夔（宋代）

罨画春树碧，逢迎系行舟。酒尽可以起，更作须臾留。

我方鹤投笼，君已鹰脱韝。相期在岁晏，赠之珊瑚钩。
句
释文或（宋代）

十年弓剑为谁苦，万里山河不自由。
六十六岁吟
丘葵（宋代）

维天於穆命无殊，人性皆由气与虚。
贵贱何须为物役，芳菲祗合返吾初。
读书自觉年年误，学道惟应念念除。
辅世长民今已矣，某丘某水且樵渔。
寄李景真太博
邵雍（宋代）

花前静榻闲眠处，竹下明窗独坐时。
着甚语言名宇泰，林间自有翠禽知。
答吴钦孺
虞俦（宋代）

桃李向人何许懒，春风用事不教閒。羁愁先自深如海，诗债那堪积似山。
谢蒋行之送菊
楼钥（宋代）

秋老情怀尽自宽，眼前只欠菊花圃。
分来三径双株秀，先得重阳两日看。
玉软金轻无限态，风高露冷不胜寒。
幽人相对成清伴，正尔落英供夕餐。
子规
艾可翁（宋代）

举目山河恼客怀。百年前事总尘埃。
如何爱劝人归去，倒引南人入汴来。
南歌子·万万千千恨
辛弃疾（宋代）

万万千千恨，前前后后山。傍人道我轿儿宽。不道被他遮得、望伊难。
今夜江头树，船儿系那边。知他热后甚时眠。万万不成眠后、有谁扇。
为朱蕴千题杏花春雨图
舒瞻（清代）

浅深春色几枝含，翠影红香半欲酣。帘外轻阴人未起，卖花声里梦江南。
秋夜
陆游（宋代）

夜雨凄凉客思迷，闻碪却是梦回时。
人人解说悲秋事，不似诗人彻底知。
紫藤花下醉歌同查上舍弟嗣瑮赋
朱彝尊（清代）

客舍紫藤长数寻，镺蔓年多半枯槁。往岁丰茸茎太密，花事去枯翻草草。

今年二月呼图丁，三百铜钱费除扫。虽然芟后花较迟，渐见含苞同蕨脑。

檐牙朽株换棚格，井床新汲传栲栳。𦋏𦌊低垂香细细，游丝不动日杲杲。

钩帘忽惊啅雀去，仰面生憎土蜂抱。越州老酒吴船来，小榼偏提恣倾倒。

头衔久矣脱朝簿，那问冬冬鼓昏早。惜哉筋力日已疲，惟有花前不知老。

停杯还忆故乡路，乱水穿沙入裴岛。千章古木藤缠身，飘落繁英满衫袄。

明年期尔横涨桥，柔橹呕哑拨萍藻。绿阴共听黄栗留，醉卧橛头船更好。
老而健贫而诗自志其喜八首
方回（元代）

拙宦知今是，颓颜及古稀。
寡言为暖药，微醉当寒衣。
空腹蝉当饱，长身鹤肯肥。
天容清更健，不省桔槔机。
太液池
刘攽（宋代）

建章宫中太液池，水象星汉波涟漪。凫雏雁子相群嬉，黄鹄来翔金为衣。

主人勿惜稻粱恩，主人勿矜罗网繁。暂来可见不可亲，乘风一举超昆崙。